Illum, il-Kummissjoni Ewropea adottat ir-Rapport Annwali dwar il-Monitoraġġ tal-Applikazzjoni tal-Liġi tal-UE, li jagħti dettalji dwar kif il-Kummissjoni mmonitorjat u infurzat il-liġi tal-UE fl-2020, u dwar il-prestazzjoni tal-Istati Membri f'diversi oqsma ta' politika. Ir-rapport iqis it-tifqigħa tal-pandemija tal-COVID-19, u jispjega x'azzjoni ħadet il-Kummissjoni biex tissalvagwardja d-drittijiet, il-libertajiet u l-għajxien tan-nies u tan-negozji madwar l-Unjoni. B'kollox, fl-2020, il-Kummissjoni fetħet 903 każijiet ġodda ta' ksur. Din hija żieda ta' 13 % meta mqabbla mal-2019, meta n-numru ta' każijiet ġodda kien 797. Id-Danimarka, il-Finlandja, l-Irlanda u n-Netherlands kellhom l-inqas numru ta' każijiet ġodda miftuħa b' rabta ma' traspożizzjoni skorretta jew ma' applikazzjoni ħażina tal-liġi tal-UE fl-2020, filwaqt li l-Bulgarija, l-Italja, Malta u l-Greċja kellhom l-akbar numru. Ninfurzaw il-liġi tal-UE matul pandemija L-infurzar effettiv tal-liġi tal-UE huwa importanti għall-Ewropej peress li dan jgħin biex jiżgura li huma jkunu jistgħu jgawdu d-drittijiet u l-benefiċċji li l-liġi tal-UE ġġib magħha. Dan japplika aktar u aktar matul it-tifqigħa tal-pandemija tal-COVID-19, li ħalliet impatt ċar fuq l-applikazzjoni tal-liġi tal-UE. Pereżempju, ħafna Stati Membri introduċew b'mod unilaterali restrizzjonijiet fuq il-mediċini, tagħmir protettiv u prodotti oħra rilevanti għall-COVID-19. Meta kien meħtieġ, il-Kummissjoni indirizzat dawn ir-restrizzjonijiet bi proċeduri ta' ksur urġenti. Il-Kummissjoni bdiet ukoll proċedimenti ta' ksur kontra 11-il Stat Membru talli naqsu milli jipproteġu d-drittijiet tal-konsumaturi li xtraw vjaġġi b'kollox inkluż u li ma rċevewx kumpens xieraq wara li l-vjaġġi tagħhom ġew ikkanċellati minħabba l-COVID-19. Filwaqt li l-Kummissjoni fittxet modi biex ittaffi l-piż fuq l-Istati Membri matul il-proċess tal-proċeduri ta' ksur (pereżempju billi tipprovdilhom skadenzi itwal għat-tweġibiet), huwa importanti ħafna li l-liġi tal-EU tiġi applikata b'mod xieraq, anke fi żminijiet ta' kriżi. Nagħtu prijorità lill-oqsma ta' politika importanti għall-ħajja ta' kuljum tal-Ewropej Fl-2020, il-Kummissjoni baqgħet tinforza r-regoli tal-UE fl-oqsma kollha ta' politika filwaqt li tagħti prijorità lill-oqsma bl-akbar impatt fuq il-ħajja ta' kuljum taċ-ċittadini u tan-negozji bħall-ambjent, il-mobilità u t-trasport, u l-enerġija. F'daqqa, dawn jirrappreżentaw nofs il-każijiet il-ġodda. Pereżempju, il-Kummissjoni ħadet azzjoni kontra l-Istati Membri talli naqsu milli jikkonformaw mal-liġi tal-UE f'dak li għandu x'jaqsam ma' arja nadifa u ilma tax-xorb, mad-drittijiet tal-vjaġġaturi biex jiksbu rimborż għal vjaġġi kkanċellati, jew mas-sikurezza tat-trasport. L-infurzar tal-liġi tal-UE huwa bbażat fuq il-kooperazzjoni. Din hija r-raġuni għalfejn il-Kummissjoni Ewropea tappoġġa b'mod attiv lill-Istati Membri fl-implimentazzjoni tal-liġi tal-UE bi gwida u djalogu. Fl-2020, il-Kummissjoni ħarġet numru ta' dokumenti gwida ddedikati dwar id-diversi oqsma ta' politika, inkluż l-assistenza ta' emerġenza tal-UE fil-kooperazzjoni għall-kura tas-saħħa transkonfinali, is-saħħa u sikurezza okkupazzjonali, id-drittijiet tal-passiġġieri, is-sikurezza tal-avjazzjoni u r-rispons ekonomiku kkoordinat għat-tifqigħa. Innaqqsu t-traspożizzjoni tard tad-Direttivi tal-UE Biex iċ-ċittadini u n-negozji jgawdu l-benefiċċji kollha tal-liġi tal-UE, huwa kruċjali li l-Istati Membri jittrasponu immedjatament id-Direttivi Ewropej fl-ordinament ġuridiku nazzjonali tagħhom sal-iskadenzi miftiehma. Fl-2020 aktar minn nofs l-azzjonijiet għal ksur kienu relatati mat-traspożizzjoni tard tad-direttivi. In-numru żdied b'mod sinifikanti, minn 406 każijiet fl-2019 għal 599 fl-2020. B'paragun ma' dan, l-akbar numru ta' każijiet ġodda ta' traspożizzjoni tard fl-aħħar ħames snin kien fl-2016 (847 każ). Biex ikun iżjed faċli li ssir traspożizzjoni fil-ħin u korretta, il-Kummissjoni kompliet tassisti lill-Istati Membri fil-preparazzjoni ta' dokumenti gwida, fil-ħolqien ta' siti web apposta u billi jsir skambju tal-aqwa prattiki matul laqgħat jew workshops tal-gruppi ta' esperti. B'rabta mal-każijiet ta' traspożizzjoni tard, ir-Renju Unit*, il-Portugall, il-Belġju u Ċipru kellhom l-akbar numru ta' każijiet ġodda miftuħa kontrihom, filwaqt li d-Danimarka, l-Iżvezja, l-Irlanda, il-Litwanja, Malta u n-Netherlands kellhom l-inqas numru ta' każijiet miftuħa. Kuntest Wara li kienet tressqet talba mill-Parlament Ewropew, il-Kummissjoni ilha mill-1984 tippreżenta rapport annwali dwar il-monitoraġġ tal-applikazzjoni tal-liġi tal-UE matul is-sena preċedenti. Imbagħad il-Parlament Ewropew jadotta riżoluzzjoni dwar ir-rapport tal-Kummissjoni. Bħala prijorità, il-Kummissjoni tiffoka fuq il-problemi fejn l-azzjoni ta' infurzar tagħha tista' tagħmel differenza reali u tkun ta' benefiċċju għall-individwi u għan-negozji. Fit-tqassim tar-responsabbiltajiet bejn l-istituzzjonijiet Ewropej, il-Kummissjoni Ewropea għandha r-responsabbiltà ġenerali li tibda l-proċess leġiżlattiv. Il-Kunsill u l-Parlament Ewropew jiddeċiedu dwar il-proposti tal-Kummissjoni. L-Istati Membri huma responsabbli mill-applikazzjoni, mill-implimentazzjoni u mill-infurzar korretti u fil-ħin tal-liġi tal-UE fl-ordni ġuridiku nazzjonali. Il-Kummissjoni tagħlaq dan iċ-ċirku: ladarba l-proposti jiġu adottati u jsiru liġi tal-UE, il-Kummissjoni tara li l-Istati Membri jkunu qed japplikaw tajjeb din il-liġi u jekk le, tieħu azzjoni. Għal aktar informazzjoni Ir-rapport annwali dwar l-implimentazzjoni nazzjonali tal-liġi tal-Unjoni Sit web li jittratta r-rapport annwali dwar l-implimentazzjoni nazzjonali tal-liġi tal-Unjoni Skeda informattiva tal-EU28 * Fl-1 ta' Frar 2020, il-Ftehim dwar il-Ħruġ li jistabbilixxi l-arranġamenti għall-ħruġ ordnat tar-Renju Unit mill-Unjoni daħal fis-seħħ u r-Renju Unit sar formalment pajjiż terz. Il-Ftehim dwar il-Ħruġ ippreveda perjodu ta' tranżizzjoni li beda fl-1 ta' Frar 2020 u ntemm fil-31 ta' Diċembru 2020. Matul dak il-perjodu ta' tranżizzjoni, u diment li ma jkunx previst mod ieħor, il-liġi tal-Unjoni tkompli tapplika għar-Renju Unit u fih, inkluż il-proċeduri ta' ksur. Għaldaqstant jeħtieġ li kwalunkwe referenza għall-Istati Membri f'dan ir-rapport tinftiehem bħala waħda li tinkludi lir-Renju Unit.